Апублікавана ў "Рэгіянальная газета", 15.10.2012.

<http://www.rh.by/by/192/50/5437/?tpl=105>

У Борках на Вілейшчыне наноў адкрыты помнік спаленым жыхарам

Вілейка, Aўтар: Мікола ГАЙДУК

У суботу грамадскасць Вілейскага і Маладзечанскага раёнаў адкрыла адноўлены помнік ахвярам трагедыі 5 мая 1943 года. У той дзень фашысты спалілі жывымі амаль усіх жыхароў невялічкай лясной вёскі Боркі непадалёк Ільі.

На помніку пералічаныя 22 сям’і – усяго 99 чалавек.

Удакладніць гэты спіс дапамагала Фаіна Анасовіч, у дзявоцтве Кучка, якая ў няпоўныя 12 гадоў перажыла гэты жах.

Сёння Фаіна Сяргееўна, мабыць, адзіная сведка падзей у Борках і суседняй, таксама знішчанай разам з жыхарамі, вёскі Любча.

Аднаўленне помніка стала магчымым дзякуючы намаганням Алеся Раткевіча, ураджэнца вёскі Чарвякі (цяпер Сакалоўка), які жыве ў Чысці, і Хаценчыцкага сельвыканкама.

Паўтара года таму віляйчанін настаўнік-пенсіянер Уладзімір Ляшкевіч расказаў “Рэгіянальнай газеце”, што ў Рабуні ля Вілейкі жыве Фаіна Анасовіч, апошняя сведка трагедыі ў Борках. Пасля сустрэч журналістаў з Фаінай Сяргееўнай, паездкі ў Боркі, неабыякавы Алесь Раткевіч вырашыў, што ў вёсцы Боркі, якая пасля вайны ўжо не аднавілася, а стары помнік схаваўся за хмызняком, абавязкова павінна быць адноўленая памяць. А да вёскі-пагоста мусіць быць пракладзеная дарога.

Пасля гэтага мясцовая грамада, госці з Вілейкі і Маладзечна правялі тут нядзельнік. Справу падтрымала кіраўніцтва райвыканкама, прадпрыемствы і бізнесмены з Чысці, Вілейкі, Мінска, Краснага і Ільі. Дарожнікі насыпалі шлях, прамысловыя прадпрыемствы і прадпрымальнікі прывялі ў належны выгляд абеліск па ахвярах, устанавілі стэнд.

– Мы са сваякамі прыехалі надвячоркам, – расказвае з удзячнасцю дачка Фаіны Анасовіч Таццяна, а тут Аляксандр Аляксандравіч (Раткевіч – рэд.) разам з памочнікамі пад святлом аўтамабільных фар устанаўлівае указальны стэнд.

Цяпер Аляксандр Раткевіч думае пра тое, як ушанаваць памяць боркаўцаў, пазначыўшы памятнымі знакамі кожную сям’ю на тых месцах, дзе да мая 1943 года стаялі хаціны вяскоўцаў.

Фаіна Сяргееўна (злева) прайшла разам са сваёй дачкой Таццянай па былой вуліцы, прыпыняючыся амаль ля кожнага былога селішча, якія можна пазнаць або па старых вязах, чаромхах ці ўзгорках-печышчах, дзякуе лёсу, што яшчэ застаецца са светлым розумам і ходзіць без кійка. Вось толькі часта прыпыняецца. Не дае ўздыхнуць на поўныя грудзі яе памяць:

–Мне б так хацелася, каб і ў мяне была бабуля, каб некалі прыехаць да яе, але гэта было проста немагчыма, – гаворыць са слязьмі на вачах Таццяна Клімёнак (справа), дачка Фаіны Анасовіч. Імя яе бабулі Вольгі Кучкі ёсць на адноўленым абеліску ў памяць 99 спаленых зажыва вясной 1943-га года жыхароў Борак.